In nomine domini fiat manifestum, quod posteris nostris obesset occultum. Filii Maynfredi de Archo, dona quæ pater ipsorum ecclesiæ beati Stephani ante fecerat, non bene concedebant, sed per dies assiduos canonicos eorumque res factis et verbis infestabant, unde conventi, et a pluribus temeritate reprehensi, apud sanctum Apollinarem convencerunt, et præsentibus Herberto Abbate, et Galone de Renavis et Girardo de Asperomonte, canonicis, et cum eis Guidone Alenardo, et Odone de Eschire atque Guillermo præposito; Ex parte autem filiorum Maynfredi, præsente eorum matre Bonna Domina, et Valesto de Balaivains utrinque concessum est. Quod sicut pater et mater eorum, et Girardus de Aspero monte, ac Guillermus præpositus prædictusque Valetus, anteriora dona recognoscerant, sic illi milites concederent, et omnino tenerent. Sunt autem eorum nomina, Humbertus primogenitus, Ricardus, atque Girardus. Venientes itaque prænominati ad sanctum Benignum, ante Maynfredum veraciter cognoverunt, quod ipse Maynfredus sancto Stephano plenarium usum et percursum in omnibus silvis et aquis suis concesserat. Hoc fecit domui sancti Stephani Divionensis, et horreis, de quibus ipsi domui annona et vinum in cellario Divionensi deferebatur. Homines quoque et animalia domus Curbetonis, si quilibet suorum dampnum inferrent, capitale tantum redderetur. Hæc recognitio facta est ante Abbatem sancti Benigni, coram monachis ejus, Lamberto cantore, Humberto cemerario, Petro de Marrine, et Hugone de Vennurio cellerario, præsente Herberto abbate, et Girardo de Aspero monte, et Odone de Eschire, et Vuillermo præposito.